**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 29.02.2024, ora 08:00 – 01.03.2024, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 01.03.2024, ora 07:00**

**RÂURI**

**Debitele au fost, în general, staționare**, exceptând râurile din bazinele hidrografice: Vișeu, Iza, Tur, Someș, Crișuri, Mureș, Bega, Timiș, Bârzava, Caraș, Nera și Cerna, unde au fost în scădere și cursul mijlociu al Prutului, unde au fost în ușoară creștere datorită propagării.

Debitele se situează la valori peste mediile multianuale lunare pe râurile din bazinele hidrografice: Vișeu, Iza, Someș, Crișul Repede, Mureș (exceptând râurile din bazinele Târnavelor), în bazinele superioare ale Turului, Jiului, Oltului, Lotrului, Cibinului, Buzăului, Sucevei, Moldovei, Trotușului, bazinul superior și mijlociu al Bistriței, cursurile Siretului și Prutului.

Pe celelalte râuri debitele se situează la valori cuprinse între 30-80% din normalele lunare, mai mici (sub 30%) pe râurile din bazinele hidrografice: Moravița, Vedea, Argeș, Rm. Sărat, Bârlad, cursul Ialomiței, unii afluenți din bazinele inferioare ale Jiului, Oltului, afluenții Prutului și pe unele râuri din Dobrogea.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, staționare** exceptând râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega și bazinul mijlociu și inferior al Timișului unde vor fi în scădere.

Pe râurile din bazinele hidrografice: Bârzava, Caraș, Nera, Cerna, Jiu, bazinele superioare ale Timișului, Argeșului și Ialomiței, pe afluenții Oltului inferior, debitele vor fi în ușoară creștere datorită precipitațiilor lichide prognozate, cedării apei din stratul de zăpadă din zonele montane aferente și propagării.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 29.02.2024 – 01.03.2024 a fost în creștere, având valoarea de 6700 m3/s**, peste media multianuală a lunii februarie (5300 m3/s).

În aval de Porţile de Fier debitele au fost în scădere pe sectoarele Gruia – Calafat și Giurgiu – Tulcea și în creștere pe sectorul Bechet – Zimnicea.

**Debitul la intrarea în țară (secțiunea Baziaș) va fi în creștere (6800 m3/s).**

În aval de Porţile de Fier, debitele vor fi în creștere pe sectorul Gruia – Giurgiu și în scădere pe sectorul Olteniţa - Tulcea.

***Se situează în faza I de apărare următoarele sectoare de dig:***

- Sulina, R3, Tudor Vladimirescu (din administrarea ANAR); Chilia Veche, Nufăru-Victoria (din administrarea consiliilor locale) - jud. Tulcea.

**2.** **Situaţia meteorologică în intervalul 29.02.2024, ora 08:00 –01.03.2024, ora 06:00**

**ÎN ŢARĂ**

Valorile termice diurne au fost în scădere în majoritatea zonelor țării, dar s-au menținut peste cele specifice perioadei îndeosebi în vest, nord-vest, centru și la munte unde abaterea pozitivă față de norme a fost de până la 8...11 grade. Cerul a avut înnorări, ziua cu totul izolat a fost burniță sau ploaie slabă în Moldova și nord-estul Munteniei, iar noaptea a plouat în Banat și Oltenia și pe arii restrânse în Muntenia și Crișana. Vântul a suflat slab şi moderat, cu intensificări în sudul Banatului (în general 65...75 km/h) și pe crestele montane din masivele sudice (peste 90...100 km/h). La ora 20.00, era strat de zăpadă local la munte și măsura - în platformele stațiilor meteorologice - până la 139 cm în Munții Făgăraș și 136 cm în Munții Călimani. Temperaturile maxime s-au încadrat între 5 grade la Piatra Neamț și 18 grade la Reșița, Gurahonț, Lugoj și Baia Mare, iar la ora 6, temperatura aerului avea valori cuprinse între -1 grad la Joseni și Miercurea Ciuc și 14 grade la Reșița. Dimineața și noaptea a fost ceață local în Muntenia și pe arii restrânse în Moldova, Dobrogea și Oltenia.

*Observație: de ieri, de la ora 6.00, au fost în vigoare 3 atenționări cod galben de fenomene meteorologice periculoase imediate, câte 1 emisă de SRPV Bacău, CNPM pentru Muntenia și SRPV Timișoara.*

**LA BUCUREŞTI**

Valorile termice, mai scăzute față de cele din ziua precedentă, s-au menținut peste cele specifice datei (abateri pozitive de 3...4 grade). Cerul a fost mai mult noros, iar vântul a suflat slab până la moderat. Temperatura maximă a fost de 9 grade la stația meteo Băneasa și 10 grade la Filaret și Afumați, iar la ora 06.00, se înregistrau 6 grade. La începutul intervalului a fost ceață.

**3. Prognoza meteorologică în intervalul 01.03.2024, ora 08:00 –02.03.2024, ora 08:00**

**ÎN ŢARĂ**

Vremea se va menține mai caldă decât în mod obișnuit în prima zi a lunii martie. Cerul va fi mai mult noros și va ploua pe arii relativ restrânse ziua în Oltenia, Muntenia și Transilvania, noaptea în Banat și Crișana și doar izolat în restul țării și al intervalului. La altitudini mari se vor semnala precipitații mixte. Vântul va avea intensificări pe crestele montane, în special ale Carpaților Meridionali, cu rafale de 70...80 km/h, iar local și cu viteze mai mici, în general de 45...55 km/h și în zonele mai joase de relief. Temperaturile maxime se vor încadra între 9 și 19 grade, iar cele minime se vor situa între 2 și 10 grade, ușor mai scăzute în estul Transilvaniei. Dimineața și noaptea, izolat, va fi ceață.

**LA BUCUREŞTI**

Vremea se va menține mai caldă decât în mod obișnuit în prima zi a lunii martie. Temperatura maximă se va situa în jurul valorii de 14 grade, iar cea minimă va fi de 3...5 grade. Cerul va fi mai mult noros, iar în primele ore ale intervalului vor fi condiții de ploaie. Vântul va sufla în general moderat.

**4. Buletin nivometeorologic pentru perioada 29.02.2024, ora 20.00 - 01.03.2024, ora 20.00**

**Masivul Făgăraș:** **RISC ÎNSEMNAT (3)**

La peste 1800 m: zăpada va fi umedă în partea sa superioară, iar pe fondul temperaturilor ridicate și al precipitațiilor mixte va continua să se taseze și să se umezească suplimentar. În interior sunt prezente mai multe cruste de gheață, iar spre sol cristale tip cupă. Noaptea și dimineața, pe fondul temperaturilor ușor negative se vor forma la suprafață cruste subțiri de gheață. În apropierea crestelor se mențin cornișele și plăcile de vânt mai vechi, iar pe văile și zonele adăpostite troienele de peste 2 metri. Pe pantele mai înclinate, mai ales la supraîncărcări, stratul mai puțin stabilizat și umezit de la suprafață poate aluneca peste straturile mai vechi și dure din interior, iar unele structuri mai vechi de plăci de vânt, de asemenea umezite în partea lor superioară se pot rupe. Se pot declanșa avalanșe de dimensiuni medii și izolat mari, iar în cazuri excepționale se poate disloca un strat mai consistent de zăpadă, care să alunece peste zona din profunzime constituită din cristale tip cupă, riscul fiind însemnat(3).

La altitudini mai mici de 1800 m: temperaturile pozitive și ploile vor favoriza în continuare umezirea și topirea zăpezii. La altitudini de 1600-1800 m, mai ales la supraîncărcări, stratul umezit de la suprafață, cu rezistență mai scăzută, poate aluneca peste cel vechi și dur și produce avalanșe de dimensiuni mici și medii, riscul fiind moderat(2).

**Munţii Bucegi:** **RISC MODERAT (2)**

La peste 1800 m: zone cu rezistență mai redusă în partea superioară a zăpezii se întâlnesc în special pe versanții cu orientare nordică și estică, în multe cazuri depuse peste cruste mai vechi de gheață, iar pe anumite văi și pante umbrite sunt acumulări mai mari de zăpadă. În interior sunt mai multe cruste de gheață, intercalate cu zone ce au rezistență scăzută, formate din cristale tip cupă. Stratul de zăpadă de la suprafață va continua să se umezească datorită temperaturilor ridicate, iar la supraîncărcări mai mari stratul cu rezistență mai redusă din partea superioară, în special de pe versanții nordici și estici, poate fi dislocat, ceea ce poate duce la declanșări de avalanșe mici și izolat medii. Riscul va fi moderat (2).

Sub 1800 m: stratul este de de dimensiuni relativ mici și va continua să se topească pe fondul insolației și al temperaturilor ridicate. Mai ales pe versanții estici și nordici, la altitudini de 1600-1800 m, pe pantele mai înclinate și la supraîncărcări mai mari, stratul umezit de la suprafață poate fi dislocat și vor fi condiții pentru avalanșe de dimensiuni mici. Riscul va fi redus (1). Versanții sudici au strat discontinuu de zăpadă.

**Munţii Țarcu-Godeanu:** **RISC ÎNSEMNAT (3)**

La peste 1800 m: stratul de zăpadă este umezit în partea superioară și consistent pe anumite văi, prezintă rezistență medie în partea sa superioară, iar spre bază este în general compact și stabilizat. Pe fondul temperaturilor diurne pozitive și al precipitațiilor mixte, zăpada va continua să se umezească suplimentar și să se taseze, iar noaptea și dimineața se va forma o crustă superficială de gheață pe fondul temperaturilor ușor negative. Pe văi și în zonele adăpostite se mențin troienele și depozitele mari de 1-2 metri, iar în zona crestelor cornișele și plăcile mai vechi de vânt. Mai ales la supraîncărcări, vor fi condiții pentru declanșarea unor avalanșe de dimensiuni medii și izolat chiar mari. Riscul declanșării avalanșelor va fi însemnat(3).

La altitudini mai mici de 1800 m: zăpada este umezită și de dimensiuni relativ reduse, iar temperaturile pozitive și ploile vor favoriza în continuare umezirea și topirea zăpezii. Pe anumite văi și zone adăpostite este zăpadă veche acumulată în depozite, compacte în cea mai mare parte. Mai ales la altitudini de de 1600-1800 m, în special la supraîncărcări, stratul umezit de la suprafață, cu rezistență scăzută, poate aluneca peste cel vechi și produce avalanșe de dimensiuni mici și cu totul izolat medii, în ansamblu riscul fiind redus (1).

**Munţii Parâng-Şureanu:** **RISC ÎNSEMNAT (3)**

La peste 1800 m: sub influența temperaturilor crescute și al precipitațiilor mixte, stratul de zăpadă va continua să se umezească în partea sa superioară. În zona crestelor se mențin cornișele mai vechi și unele structuri tip placă de vânt, umezite la suprafață, iar în zonele adăpostite sunt acumulări mai însemnate. În profunzime sunt unele straturi cu rezistență redusă, alcătuite în principal din cristale de tip cupă, dar și fațetate, mai ales pe versanții nordici. Stratul din partea superioară, îngreunat cu apă rezultată din topirile superficiale, poate aluneca peste aceste structuri, ducând la declanșarea de avalanșe medii și cu totul izolat mari, riscul fiind prezent în special pe versanții nordici și estici, riscul fiind amplificat la suprasarcini, pe pantele suficient de înclinate. Riscul declanșării avalanșelor va fi însemnat(3).

Sub 1800 m: stratul umezit și de dimensiuni reduse va continua să se topească pe fondul temperaturilor pozitive și al ploilor. Mai ales la altitudini de 1600-1800 m, pe anumite văi și zone adăpostite, sunt depozite mai mari de zăpadă. Pe pantele mai înclinate și la supraîncărcări mari, stratul umezit de la suprafață poate fi dislocat și vor fi condiții pentru avalanșe izolate, de dimensiuni în general mici. Riscul va fi redus (1).

**Munţii Rodnei:** **RISC MODERAT (2)**

La peste 1800 m: stratul de la suprafață este mediu stabilizat și umezit, iar pe fondul temperaturilor ridicate va continua să se umezească suplimentar. În profunzime zăpada este mai compactă, cu cruste de gheață intercalate. Pe văile umbrite și în zonele adăpostite sunt troiene şi acumulări mari de zăpadă, iar în zona crestelor cornișe și plăci vechi de vânt. Pe pantele suficient de înclinate, stratul de la suprafaţă cu rezistență mai redusă poate aluneca peste straturile mai vechi și mai stabile din profunzime, putându-se declanșa avalanșe de dimensiuni în general medii, mai ales la supraîncărcări mari. Riscul va fi moderat (2).

La altitudini mai mici de 1800 m: stratul de zăpadă, deși este de dimensiuni mai reduse, mai prezintă pe pantele nordice și estice depozite însemnate, în special la altitudini de 1600-1800 m. Zăpada este umezită și va continua să se topească suplimentar. Mai ales la supraîncărcări, pe pantele suficient de înclinate, stratul poate fi dislocat și vor fi condiţii de declanșare a unor avalanșe de dimensiuni mici și izolat medii. Riscul se menține moderat (2).

**Munţii Călimani-Bistriţei:** **RISC MODERAT (2)**

La peste 1800 m: stratul mediu stabilizat de la suprafață este ușor umezit. În profunzime zăpada este mai dură, cu cruste de gheață intercalate și cristale de tip cupă spre bază. Pe fondul temperaturilor pozitive, zăpada de la suprafață va continua să se topească ușor și se va mai umezi suplimentar. Pe văile și în zonele adăpostite sunt troiene şi acumulări mai mari de zăpadă, iar în zona crestelor cornișe și plăci vechi de vânt. Pe pantele suficient de înclinate, în special pe versanții nordici, și mai ales la supraîncărcări, stratul de la suprafaţă, cu rezistență mai redusă, poate aluneca peste straturile mai vechi și mai stabile din profunzime, putându-se declanșa avalanșe de dimensiuni în general medii. Riscul declanșării avalanșelor va fi moderat (2).

Sub 1800 m: stratul de zăpadă a scăzut și este umezit în cea mai mare parte. Pe anumite pante și văi mai umbrite se mai întâlnesc depozite importante. Pe fondul temperaturilor pozitive, stratul va continua să se topească și să se umezească suplimentar. Mai ales la altitudini de peste 1600 m, pe pantele cu acumulări de zăpadă, vor fi condiții pentru avalanșe de dimensiuni în general mici. Riscul va fi redus (1).

**Masivul Ceahlău:** **RISC REDUS (1)**

Mai ales la altitudini de peste 1600 m și pe anumite văi și zone mai adăpostite sunt acumulări mai însemnate de zăpadă, iar în rest stratul are dimensiuni mai reduse și este în mare parte stabilizat. În partea superioară zăpada este umezită. Pe fondul temperaturilor pozitive, zăpada va continua să se topească și să se umezească suplimentar. Pe pantele suficient de înclinate și cu acumulări de zăpadă, stratul umezit de la suprafaţă poate aluneca peste straturile mai vechi, putându-se declanșa unele avalanșe de dimensiuni în general mici și cu totul izolat medii. Riscul declanșării avalanșelor va fi redus (1).

**Masivul Vlădeasa:** **RISC REDUS (1)**

Stratul de zăpadă are dimensiuni reduse și este puternic umezit, iar procesul de topire și umezire al stratului va continua pe fondul temperaturilor ridicate și al ploilor slabe cantitativ. Pe văile și pantele adăpostite, unde sunt acumulări mai mari de zăpadă, se pot declanșa curgeri și avalanșe de topire de dimensiuni în general mici. Riscul va fi redus (1).

**Evoluția vremii din ultimele 24 de ore:**

Vremea a fost mult mai caldă decât normalul termic al acestei perioade, cu temperaturi pozitive inclusiv noaptea sub 2000 metri. Cerul a fost variabil, cu unele înnorări temporare. Vântul a suflat slab și moderat, cu intensificări izolate de până la 55 km/h pe crestele Carpaților Meridionali. Izolat s-a semnalat ceață. Stratul de zăpadă s-a menţinut sau a scăzut cu până la 7 cm, cel mai mult la altitudini joase în vestul Carpaţilor Meridionali.

**În data de 29.02.2024, la ora 14.00,** stratul de zăpadă din platforma stațiilor meteorologice măsura:

**Carpaţii Meridionali:** 139 cm la Bâlea-Lac, 116 cm la Vf. Țarcu, 65 cm la Vf. Omu, 47 cm la Păltiniș, 26 cm la Cuntu, 29 cm la Parâng;

**Carpaţii Orientali:** 138 cm la Vf. Călimani, 50 cm la Vf. Iezer, 39 cm la Vf. Lăcăuți, 32 cm la Ceahlău-Toaca, 29 cm la Bucin;

**Carpaţii Occidentali:** 10 cm la Vf. Vlădeasa, 6 cm la Stâna de Vale.

**Prognoza vremii în intervalul 29.02.2024, ora 20.00 - 01.03.2024, ora 20.00:**

Vremea va fi în continuare mult mai caldă decât normalul termic al acestei perioade, cu temperaturi pozitive inclusiv noaptea la altitudini mai mici de 1800 metri. Cerul va fi mai mult noros şi se vor semnala precipitaţii predominant ploi, în general slabe, local în Carpaţii Meridionali şi pe arii restrânse în rest. Vântul va sufla slab și moderat, cu intensificări de până la 70 km/h pe crestele Carpaţilor Meridionali. Local se va semnala ceață.

**Temperaturi prognozate în intervalul 29.02.2024, ora 20.00 - 01.03.2024, ora 20.00:**

**Peste 1800 m:** temperaturi minime: -3…0 grade; temperaturi maxime: -2…3 grade;

**Sub 1800 m:** temperaturi minime: 0…4 grade; temperaturi maxime: 3…9 grade.

**Vânt la peste 2000 m:** din sector predominant sudic, cu viteze maxime de până la 75 km/h.

**Izoterma de 0 grade:** în scădere de la 2600 - 2800 metri spre 2100 - 2300 m.

1. ***CALITATEA APELOR***

**1. Pe fluviul Dunărea**

***Administrația Națională Apele Române*** revine cu informații despre irizaţiile de produs petrolier observate în data de 28.02.2024, ora 09:00, pe suprafaţa apei din Canalul Dunăre-Marea Neagră în zona podului Agigea, judeţul Constanţa. S-a intervenit în timp util pentru depoluarea apei, folosindu-se o cantitate de aproximativ 2000 kg. de praf absorbant. Deşi irizaţiile au fost observate iniţial pe o suprafaţă mică, din cauza vântului şi a traficului pe canalul navigabil acestea s-au extins pe o suprafaţă de circa 5 km, în irizaţii discontinue.

Nu s-a indentificat poluatorul.

În data de 29.02.2024, ora 16:00, nu mai existau irizaţii în zona depoluată. Personalul din cadrul Departamentului de Protecţia Mediului monitorizează în continuare malurile CDMN din bieful II.

**2. Pe râurile interioare**

***Administrația Națională Apele Române*** informează despre producerea, la data de 29.02.2024, la ora 09:45, unei poluări accidentale (culoare galben închis spre roșu a apei) pe cursul de apă Valea Măgurii (curs necadastrat), afluent al Văii Borod, în zona minei Corniţel, comuna Borod, județul Bihor. Incidentul de mediu a fost cauzat de fenomene naturale, cel mai probabil de cutremurul din data de 25.02.2024 care a provocat scurgerea apei dintr-o galerie minieră din zonă. Echipa de intervenție din cadrul A.B.A. Crișuri s-a deplasat pe teren. Se va reveni cu informaţii.

**3. Pe Marea Neagră**

***Administrația Națională Apele Române*** revine cu informații despre prezenţa unui container de plastic de 1 m³, încărcat cu cca. 500 l de reziduuri petroliere, care a fost semnalată în data de 27.02.2024, la ora 12:30, în Mamaia Nord, pe plaja din zona hotelului Opera.

S-au luat următoarele măsuri:

- zona de plajă afectată a fost curăţată de reprezentanţii A.B.A. Dobrogea Litoral şi S.G.A. Constanţa;

- s-a intervenit cu o Wola şi 5 salariaţi ai S.G.A. Constanţa;

- s-a colectat o cantitate de circa 600 kg de amestec de nisip cu reziduu petrolier;

- recipientul cu reziduuri a fost colectat şi transportat de către S.C. Oil Depol S.R.L. pentru neutralizare.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 28.02.2024 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

**A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la stațiile: CJ-3 (mun. Cluj-Napoca)** şi **CJ-5 (mun. Dej)**. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

***Garda Forestieră Râmnicu Vâlcea*** informează despre producerea, la data de 27.02.2024, ora 11:00, unui incendiu de litieră pe raza Ocolului Silvic Cărbuneşti, în zona localităţii Licurici, judeţul Gorj. A fost afectată o suprafață de 1,8 ha în fond forestier proprietate publică a statului. Incendiul a fost stins în aceeaşi zi, la ora 23:30, de către personalul silvic, pompieri și cetățeni. Cauza izbucnirii incendiului este utilizarea focului deschis în zona limitrofă fondului forestier.

***Garda Forestieră Râmnicu Vâlcea*** informează despre producerea, la data de 27.02.2024, ora 13:00, unui incendiu de litieră pe raza Ocolului Silvic Cărbuneşti, în zona localităţii Jupâneşti, judeţul Gorj. A fost afectată o suprafață de 2,0 ha în fond forestier proprietate publică a statului. Incendiul a fost stins în aceeaşi zi, la ora 16:00, de către personalul silvic și cetățeni. Cauza izbucnirii incendiului este utilizarea focului deschis în zona limitrofă fondului forestier.

***Garda Forestieră Râmnicu Vâlcea*** informează despre producerea, la data de 27.02.2024, ora 16:00, unui incendiu de litieră pe raza Ocolului Silvic Cărbuneşti, în zona localităţii Târgu Cărbuneşti, judeţul Gorj. A fost afectată o suprafață de 0,14 ha în fond forestier privat şi proprietate publică a statului. Incendiul a fost stins în aceeaşi zi, la ora 21:10, de către personalul silvic, pompieri și cetățeni. Cauza izbucnirii incendiului este utilizarea focului deschis în zona limitrofă fondului forestier.

***Garda Forestieră Râmnicu Vâlcea*** informează despre producerea, la data de 28.02.2024, ora 14:00, unui incendiu de litieră pe raza Ocolului Silvic Filiaşi, în zona localităţii Argetoaia, judeţul Dolj. A fost afectată o suprafață de 3,0 ha în fond forestier proprietate publică a statului. Incendiul a fost stins în aceeaşi zi, la ora 17:30, de către personalul silvic, pompieri și cetățeni. Cauza izbucnirii incendiului este utilizarea focului deschis în zona limitrofă fondului forestier.

***Garda Forestieră Râmnicu Vâlcea*** informează despre producerea, în data de 28.02.2024, ora 13:00, unui incendiu de litieră pe raza Ocolului Silvic Motru, în zona localităţii Drăgoteşti, judeţul Gorj. A fost afectată o suprafață de 4,0 ha în fond forestier privat şi proprietate publică a statului. Incendiul a fost stins în aceeaşi zi, la ora 17:00, de către personalul silvic și cetățeni. Cauza izbucnirii incendiului este utilizarea focului deschis în zona limitrofă fondului forestier.

***Garda Forestieră Timişoara*** informează despre producerea, la data de 26.02.2024, ora 19:20, unui incendiu de litieră pe raza Ocolului Silvic Banatul Montan R.A., în zona localităţii Carasova, judeţul Caraş-Severin. A fost afectată o suprafață de 11,2 ha în fond forestier proprietate privată. Incendiul a fost stins în data de 27.02.2024, la ora 15:40, de către personalul silvic și cetățeni. Nu se cunosc cauzele izbucnirii incendiului.

***Administrația Rezervației Biosferei Delta Dunării*** informează despre producerea, la data de 29.02.2024, la ora 11:00, unui incendiu de stuf şi vegetaţie uscată în zona de nord-vest a lacului Holbina 2, pe raza Districtului Ecologic Murighiol, județul Tulcea. Incendiul s-a stins de la sine în aceeaşi zi, în jurul orei 13:30. A fost afectată o suprafaţă de circa 0,5 ha. Nu s-au observat mortalităţi la păsări sau mamifere sălbatice.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 28.02.2024-29.02.2024 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

1. **În municipiul Bucureşti**

Nu au fost semnalate evenimente deosebite.

1. ***ALIMENTĂRI CU APĂ***

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havârna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Judeţul Iaşi

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin încetarea livrării apei din sursa r. Miletin – ac. Hălceni;

- S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- S.C. MIHPES S.R.L. Iaşi prin reducerea debitelor la sursa r. Valea Oii – ac. Sârca corespunzător treptei III de aplicare a restricţiilor.

Se menţine situația de restricții în alimentarea cu apă la folosința:

- S.C. APAVITAL S.A. Iași prin reducerea debitelor de la 33.0 l/s la 26.0 l/s la sursa r. Bahlui – ac. Pârcovaci corespunzător treptei III de aplicare a restricțiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.